Die vinnigste dier ter wêreldSwerfvalk (Foto: skeeze/Pixabay) As jy vinnig moet raai – wat sou jy sê is die vinnigste dier in die wêreld? As jy sê dit is ŉ cheetah, is dit ŉ goeie raaiskoot. Dié gespikkelde kat haal tussen 109 km/h en 120.7 km/h en kan binne drie sekondes van 0 tot 96,6 km/h versnel. Die cheetah se uithouvermoë is egter beperk. Dit maak die cheetah die vinnigste dier op land. Wat van ŉ swartmarlyn? Dié snawelvis, wat op geharde vissermanne se lysie is, haal tot 129 km/h in die water. ŉ Swartmarlyn, aan ŉ vishoek, het al die lyn van ŉ visstok teen 132 km/h afkatrol. Dit maak van die swartmarlyn die vinnigste dier in die water. ŉ Seilvis is ŉ kortkop agter met ŉ spoed van 109 km/h. Die vinnigste dier in die wêreld is egter in die lug – alhoewel jy waarskynlik selde een sal raaksien. Volgens die National Geographic is swerfvalke “die mees algemene roofvoël en vestig op alle kontinente, buiten Antarktika”. Swerfvalke haal tot 389 km/h wanneer hulle prooi in die oog het. Swerfvalke is die vinnigste dier in die lug, die vinnigste voël en die vinnigste lid van die diereryk.